AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Pastarąjį dešimtmetį pasaulyje ir Europoje labai pagausėjo naujų psichoaktyviųjų medžiagų (NPM) ir nematyti ženklų, kad šis gausėjimas lėtėtų. 2015 m. ES ankstyvojo perspėjimo sistemoje (EWS) pirmą kartą pranešta apie 100 naujų medžiagų; bendras stebimų naujų medžiagų skaičius dabar viršija 560 ir 380 iš jų, arba 70 proc., nustatyta tik per pastaruosius penkerius metus.

2016 m. balandžio 19–21 d. Jungtinių Tautų Generalinės Asamblėjos specialiojoje sesijoje dėl pasaulinės narkotikų problemos (angl. UNGASS) priimtas baigiamasis dokumentas „Mūsų bendras įsipareigojimas veiksmingai spręsti ir įveikti narkotikų problemą pasaulyje“. Specialiame jo skyriuje nagrinėjamos kylančios ir įsisenėjusios problemos bei grėsmės, įskaitant NPM. Bendrame įsipareigojime raginama suaktyvinti veiksmus sprendžiant NPM problemą, taip pat gerinti dalijimąsi informacija ir ankstyvojo perspėjimo sistemas.

2013 m. rugsėjo 17 d. Komisija pateikė dviejų teisėkūros pasiūlymų dėl psichoaktyviųjų medžiagų rinkinį: Reglamento dėl naujų psichoaktyviųjų medžiagų ir Direktyvos, kuria dėl termino „narkotikai“ apibrėžties iš dalies keičiamas 2004 m. spalio 25 d. Tarybos pamatinis sprendimas 2004/757/TVR, nustatantis būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje. Jais siekta spartesniais, veiksmingesniais Sąjungos lygmens veiksmais sumažinti galimybių įsigyti riziką keliančių naujų psichoaktyviųjų medžiagų, palyginti su šiuo metu taikoma sistema, grindžiama 20015 m. gegužės 10 d. Tarybos sprendimu 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės. Tarpinstitucinės derybos dėl šio teisėkūros aktų rinkinio tęsiasi daugiau nei dvejus metus. Europos Parlamentas priėmė savo teisėkūros rezoliucijas 2014 m. balandžio 17 d. Taryba nepatvirtino bendro požiūrio dėl pasiūlymų; nagrinėjant pasiūlymus valstybės narės išreiškė abejonių dėl to, kad siūlomo reglamento teisiniu pagrindu pasirinktas Sutarties dėl Europos Sąjungos veikimo (SESV) 114 straipsnis.

Siekdamas to paties tikslo – spartesnių ir veiksmingesnių ES veiksmų dėl NPM – Nuolatinių atstovų komitetas (COREPER) 2016 m. balandžio 6 d. sutarė dėl požiūrio, pasiūlyto pirmininkaujančios Nyderlandų šalies diskusijų pranešime, įskaitant dalinius direktyvos projekto pakeitimus remiantis SESV 83 straipsniu, kuriems visų pirma priklauso naujų psichoaktyviųjų medžiagų apibrėžtis ir nuostatos dėl spartaus Sąjungos lygmens sprendimų priėmimo, kad būtų kriminalizuojamos pavojingos naujos psichoaktyviosios medžiagos visose valstybėse narėse. Be to, COREPER paragino Komisiją pateikti pasiūlymą dėl Reglamento Nr. 1920/2006, kuriuo įsteigtas Europos narkotikų ir narkomanijos stebėsenos centras (ENNSC), dalinio pakeitimo. Remiantis COREPER 2580-ojo posėdžio suvestine ataskaita, šiuo sprendimu pradedamas 3 mėn. pasirinkimo terminas valstybėms narėms, susijusioms su 21 Protokolu, ir daromas poveikis pagal prie SESV pridedamą 22 Protokolą. Taryba apie šį pasikeitimą raštu pranešė Europos Parlamentui.

Atsižvelgdama į tai, kad COREPER sprendimas skirtas siekti tų pačių tikslų, kaip ir 2013 m. rinkinio pasiūlymais, Komisija siūlo tikslinius dalinius Reglamento 1920/2006 pakeitimus, integruojant į ENNSC steigiamąjį Reglamentą projekte esančias nuostatas dėl ankstyvojo perspėjimo sistemos ir rizikos įvertinimo procedūros, kurios buvo 2013 m. Komisijos pasiūlyme dėl Reglamento dėl naujų psichoaktyviųjų medžiagų. Komisija, rengdama 2017 m. Komisijos darbo programą, svarstys pasiūlymo dėl Reglamento dėl naujų psichoaktyviųjų medžiagų atšaukimą. Naujuoju pasiūlymu, kaip ir ankstesniu, siekiama sustiprinti ES ankstyvojo perspėjimo sistemą ir rizikos įvertinimą ir supaprastinti procedūras, siekiant užtikrinti greitesnius ir efektyvesnius veiksmus. Todėl, siekiant paspartinti procesą, gerokai sutrumpinti terminai palyginti su esama sistema, paremta Tarybos sprendimu 2005/387/TVR. Siekdamas sparčiai ir veiksmingai rinkti informaciją apie NPM, ENNSC turėtų nedelsdamas sudaryti darbo susitarimus su Europolu, Europos vaistų agentūra, Europos cheminių medžiagų agentūra ir Europos maisto saugos tarnyba, kai tik Reglamentas bus paskelbtas Oficialiajame leidinyje. Šiuo pasiūlymu taip pat užtikrinamas Europolo dalyvavimas ankstyvojo perspėjimo sistemoje ir rizikos įvertinimo procedūroje, visų pirma kiek tai susiję su informacija apie nusikalstamų grupuočių dalyvavimą gaminant ir platinant naujas psichoaktyviąsias medžiagas. Pagal Reglamento 1920/2006 23 straipsnį Komisija, jei tinkama, ir atsižvelgdama į su reglamentavimo agentūromis susijusius pokyčius remiantis kitu Centro pateiktu įvertinimu, gali siūlyti ir kitus Reglamento, kuriuo įsteigiamas ENNSC, dalinius pakeitimus. • Suderinamumas su toje pačioje politikos srityje galiojančiomis nuostatomis Pasiūlymas atspindi 2015 m. balandžio 28 d. priimtoje Europos saugumo darbotvarkėje nustatytus prioritetus. Europos saugumo darbotvarkėje pabrėžiama, kad neteisėtų narkotikų rinka išlieka dinamiškiausia iš visų nusikalstamų rinkų ir joje vyrauja nauja tendencija – naujų psichoaktyviųjų medžiagų (NPM) platinimas. Darbotvarkėje taip pat teigiama, kad vis dažniau šios medžiagos gaminamos Sąjungoje, todėl reikia kuo skubiau priimti naują teisės aktų sistemą. Prie šio pasiūlymo pridedama Direktyva (ES) .../... [kuria iš dalies keičiamas 2004 m. spalio 25 d. Tarybos pamatinis sprendimas 2004/757/TVR, nustatantis būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje]. Abi priemonės skirtos Tarybos sprendimu 2005/387/TVR nustatytai sistemai pakeisti.

2. TEISINIS PAGRINDAS, SUBSIDIARUMO IR PROPORCINGUMO PRINCIPAI

• Teisinis pagrindas

Pasiūlymas grindžiamas SESV 168 straipsnio 5 dalimi, pagal kurią Europos Parlamentui ir Tarybai suteikiami įgaliojimai patvirtinti priemones, skirtas stebėsenai, išankstiniam perspėjimui dėl didelių tarpvalstybinio pobūdžio grėsmių sveikatai ir kovai su jomis, išskyrus bet kokį valstybių narių įstatymų ir kitų teisės aktų suderinimą.

• Subsidiarumo principas